REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/84-19

10. septembar 2019. godine

B e o g r a d

**Z A P I S N I K**

**21. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 17. JULA 2019. GODINE**

Sednica je počela u 12,00 časova.

U skladu sa članom 25. stav 2. Poslovnika Narodne skupštine, sednicom je, do izbora predsednika Odbora, predsedavala narodna poslanica Ljiljana Malušić.

Pored predsedavajuće, sednici su prisustvovali: Milanka Jevtović Vukojičić, Olivera Ognjanović, Vesna Ivković, Olena Papuga, Nikola Jolović, Violeta Đurđević Lutovac, Elvira Kovač, Jasmina Karanac i Milena Turk, članovi Odbora.

Sednici nisu prisustvovali članovi Odbora: Maja Videnović, Marija Janjušević, Milosav Milojević, Marjana Maraš, Ljupka Mihajlovska, Ružica Nikolić i Enis Imamović. Sednici je prisustvovao Miletić Mihajlović, zamenik člana Odbora.

Pre prelaska na rad po dnevnom redu, predsedavajuća Ljiljana Malušić konstatovala je da je sednicu u skladu sa članom 71. stav 3. Poslovnika Narodne skupštine sazvala predsednica Narodne skupštine, na zahtev najmanje jedne trećine članova Odbora.

Za ovu sednicu određen je sledeći

D n e v n i r e d :

1. Izbor predsednika Odbora za ljudska i manjinska prava i ravnopravnost polova.

Prva tačka dnevnog reda - Izbor predsednika Odbora za ljudska i manjinska prava i ravnopravnost polova

Predsedavajuća Ljiljana Malušić konstatovala je da je predsednik Odbora za ljudska i manjinska prava i ravnopravnost polova gospodin Meho Omerović podneo ostavku na funkciju narodnog poslanika, pa je potrebno da Odbor izabere novog predsednika Odbora.

Milanka Jevtović Vukojičić predložila je da se za predsednika Odbora izabere član Odbora Jasmina Karanac iz Poslaničke grupe Socijaldemokratska partija Srbije. Obrazlažući predlog iznela je pojedinosti iz biografije kandidata, istakavši da je gospođa Karanac narodni poslanik od 2016. godine. Podsetila je na činjenicu da pored Odbora za ljudska i manjinska prava i ravnopravnost polova, ona je član Odbora za zaštitu životne sredine i Odbora za prostorno planiranje, saobraćaj, infrastrukturu i telekomunikacije, kao i zamenik člana u Odboru za prava deteta. Aktivna je i u neformalnim parlamentarnim grupama koje su formirane u Narodnoj skupštini i to u Ženskoj parlamentarnoj mreži i u Zelenoj poslaničkoj grupi. Takođe, gospođa Karanac ima dugogodišnje iskustvo u oblasti medija, gde je radila kao novinar. Imajući u vidu navedeno, istakla je da je gospođa Karanac veoma dobar kandidat za presednika Odbora.

Kako nije bilo drugih predloga, stavljen je na glasanje predlog da za predsednika Odbora za ljudska i manjinska prava i ravnopravnost polova bude izabrana narodna poslanica Jasmina Karanac.

Odbor je **jednoglasno** usvojio predlog da se za predsednika Odbora za ljudska i manjinska prava i ravnopravnost polova izabere narodna poslanica Jasmina Karanac.

Jasmina Karanac, se zahvalila na ukazanom poverenju i istakla da će se u skladu sa nadležnostima predsednika Odbora za ljudska i manjinska prava i ravnopravnost polova podjednako zalagati za prava i ravnopravnost svih naših građanki i građana, bez obzira na njihovu nacionalnu, versku, polnu, ili bilo koju drugu opredeljenost i bez obzira na njihov politički, ekonomski, obrazovni, ili bilo koji drugi status**.** Najavila je sednicu Odbora u što skorije vreme, na kojoj bi se razmatrao Redovan godišnji izveštaj Poverenice za zaštitu ravnopravnosti.

Sednica je zaključena u 12.10 časova.

SEKRETAR ODBORA PREDSEDNIK ODBORA

Rajka Vukomanović Jasmina Karanac